S Breiti-Quartier het si Name vom freie, ebene Fäld übercho wo früehner zwüschem Dalbe-Quartier und der Birs uf dr underste Flussterasse glägen isch. Scho im 14. Johrhundert het mä däm Fäld so gsait. Vo 1811 aa het mä dr Strooss wo dur s Fäld noch Birsfälde und denn noch Züri gfüehrt het, die "Breiti Stross" gsait. In de 1850er-Johr isch dere Stross no ä neui Arbeitersiedlig baut worde, s hütige Breiti-Quartier, und mä het dr Name vo der Stross in "Zürcherstross" gänderet.